[Video] ‘Bekkige’ boetebessie het land aan gons‘n Skermskoot uit die video. Die video volg onderaan die berig. ŉ Video van ŉ Johannesburgse verkeersbeampte wat wys hoe sy glo parmantig voor ŉ motoris se selfoonkamera rondloop terwyl sy die gek skeer met hom en beledigings rondgooi, het sosiale media aan die gons. Volgens Clive Naidoo, die motoris wat die video geneem en op sosiale media gedeel het, is hy Vrydag omstreeks 08:45 naby die kruising van Bram Fischerweg en Jan Smutslaan deur ŉ vrouebeampte van die Johannesburgse metropolisie (JMPD) beboet nadat hy glo ŉ rooi verkeerslig verontagsaam het. Sy het glo aan hom gesê hy het vier oë, met verwysing na sy bril, en dat hy nie eens kon sien hy het deur die rooi verkeerslig gery nie. Hy het toe die video begin neem. Naidoo noem dat hy nie met die beampte saamstem nie. Tydens ŉ vlugtige woordewisseling wat volg, noem hy dat sy gou moet maak aangesien hy haastig is, en dat hy haar salaris betaal. Die video wys hoe die beampte die vorm vir die verkeersboete invul terwyl sy glo die gek skeer met die motoris en die woonbuurt, Bloubosrand, waar hy woon. Die beampte merk ook op dat iPhone-fone mooi beeldmateriaal neem, dat die video “vol” gemaak moet word sodat mense kan sien die JMPD doen sy werk, asook dat sy nog nie op TV of in die media was nie, so haar pa sal trots wees op haar. Sy maak opmerkings oor swart mense en Indiërs voordat sy van die “salarisbetaler” “skimp” vir ŉ verhoging. Ná sowat agt minute kry Naidoo uiteindelik sy boete en eindig die video. Hoofsupt. Wayne Minnaar, woordvoerder van die metropolisie, het Dinsdag aan Maroela Media gesê hulle is bewus van die video. “As ŉ motoris ŉ verkeersboete opgelê word, moet die motoris geensins in ŉ argument met die beampte betrokke raak nie. Aanvaar slegs die boete,” het Minnaar gesê. “Die motoris kan later aansoek doen dat die boete gekanselleer word en die nodige redes daarvoor verskaf.” Minnaar het gesê as ŉ motoris voel ŉ beampte het hom of haar wangedra, kan ŉ klagte teen die beampte by die JMPD se afdeling interne sake aanhangig gemaak word, waarna ŉ ondersoek van stapel gestuur sal word. Die afdeling se nommer is 011 490 1797. Naidoo het nie op navrae van Maroela Media reageer of hy verdere stappe gaan doen nie, en het intussen die oorspronklike video van Facebook af verwyder. Toe Maroela Media navraag oor die voorval gedoen het, is dit meer as 21 256 keer op Facebook gedeel en meer as 320 000 keer gekyk. “Blousbosrand” en “JMPD” is van die woorde wat die meeste in die land op Twitter bespreek is. [wpvideo KMGEN9qs]